## Pravilnik o načinu obavljanja pretrage na prisutnost Trichinella u mesu

### NN 62/2008 (30.5.2008.), Pravilnik o načinu obavljanja pretrage na prisutnost Trichinella u mesu

# MINISTARSTVO POLJOPRIVREDE, RIBARSTVA I RURALNOG RAZVOJA

**2109**

Na temelju članka 85.stavka 4. Zakona o veterinarstvu (»»Narodne novine««, br.
41/07) te članka 56. stavka 2. alineje 4. i 5. Zakona o hrani (»Narodne novine«,
br. 46/07), ministar poljoprivrede, ribarstva i ruralnog razvoja donosi

## PRAVILNIK

### O NAČINU OBAVLJANJA PRETRAGE NA PRISUTNOST TRICHINELLA U MESU1

POGLAVLJE I.
OPĆE ODREDBE

Područje primjene

Članak 1.

1) Ovim Pravilnikom propisuju se metode pretraživanja na prisutnost
*Trichinella*
u mesu, obveze nadležnog tijela i subjekata u poslovanju s hranom, dodjeljivanje
i opozivanje zdravstvenih statusa, veterinarski uvjeti za uvoz te provođenje
službenih kontrola i monitoringa trihineloze.
2) Za potrebe ovog Pravilnika pojam *Trichinella* podrazumijeva ličinke svih
oblića koji pripadaju rodu *Trichinella*.

POGLAVLJE II.
OBVEZE NADLEŽNOG TIJELA I SUBJEKATA U POSLOVANJU S HRANOM

Uzorkovanje trupova

Članak 2.

1) Trupovi domaćih svinja moraju biti sustavno uzorkovani u klaonicama, kao dio
post mortem pregleda u svrhu dobivanja prikladnog uzorka za pretragu. Uzorak
mora biti uzet sa svakog trupa te pretražen na prisustvo Trichinella u
laboratorijima određenima od nadležnog tijela uz korištenje jedne od sljedećih
metoda:
(a) Referentne metode opisane u Poglavlju I. Priloga I. ovoga Pravilnika,
(b) Ekvivalentne metode opisane u Poglavlju II. Priloga I. ovoga Pravilnika.
2) Do dobivanja rezultata pretrage subjekt u poslovanju s hranom mora osigurati
potpunu sljedivost, te provoditi sljedeće:
(a) Trupovi iz stavka 1. ovoga članka mogu biti rasječeni u najviše šest
dijelova u klaonici ili rasjekavaonici u sklopu klaonice,
(b) Iznimno od točke (a) ovoga stavka, nakon dobivanja odobrenja nadležnog
tijela, trupovi mogu biti rasječeni u rasjekavaonici koja je u sklopu klaonice,
ili kao odvojeni objekt, ukoliko su osigurani sljedeći uvjeti:
– postupak mora biti pod nadzorom nadležnog tijela,
– trupovi ili djelovi trupa mogu se otpremati samo u jednu rasjekavaonicu,
– rasjekavaonica se mora nalaziti na području Republike Hrvat­ske,
– u slučaju pozitivnog nalaza, svi dijelovi trupa proglašavaju se neprikladnima
za prehranu ljudi.
3) Trupovi konja, divljih svinja i ostalih uzgojenih ili divljih vrsta životinja
prijemljivih na Trichinelle moraju biti sustavno uzorkovani u klaonicima ili
objektima za obradu i rasijecanje divljači u sklopu post mortem pregleda.
4) Uzorkovanje iz stavka 3. ovoga članka ne mora se provoditi ako je nadležno
tijelo na temelju procjene rizika utvrdilo da je rizik od trihineloze za
određene uzgojene ili divlje vrste životinja zanemariv.
5) Uzorak iz stavka 3. ovoga članka uzima se sa svakog trupa i pretražuje u
skladu s Prilozima I. i III. ovoga Pravilnika u laboratoriju koji je odredilo
nadležno tijelo.

Odstupanja

Članak 3.

1) Iznimno od članka 2. stavka 1. ovoga Pravilnika, meso domaćih svinja koje je
podvrgnuto postupku zamrzavanja u skladu s Prilogom II. ovoga Pravilnika pod
nadzorom nadležnog tijela, izuzima se od pretrage na Trichinellu.
2) Iznimno od članka 2. stavka 1. ovoga Pravilnika, trupovi i meso domaćih
svinja koje se drže isključivo za tov i klanje izuzimaju se od pretrage na
Trichinellu kada životinje dolaze:
(a) s gospodarstva ili kategorije gospodarstava koje je nadležno tijelo službeno
priznalo kao slobodne od trihineloze u skladu s postupkom navedenim u Poglavlju
II. Priloga IV. ovoga Pravilnika,
(b) iz regije za koju je rizik od trihineloze kod domaćih svinja službeno
potvrđen kao zanemariv, nakon
– što nadležno tijelo o tome dostavi obavijest Europskoj komisiji i zemljama
članicama Europske unije, zajedno s početnim izvješćem koje sadrži podatke
navedene u Poglavlju II. točki D Priloga IV. ovoga Pravilnika, i
– nakon potvrde te regije kao regije u kojoj je rizik od trihineloze zanemariv u
skladu s posebnim postupkom Europske komisije.
3) Kada nadležno tijelo primjeni odstupanje navedeno u stavku 2. ovoga članka
podnosi Europskoj komisiji godišnje izvješće koje sadrži informacije navedene u
Poglavlju II. točki D Priloga IV. ovoga Pravilnika u skladu s člankom 9. stavkom
1. Pravilnika o načinu praćenja zoonoza i uzročnika zoonoza (»Narodne novine«,
br. 52/05).2

Pretraga na Trichinellu i upotreba oznake zdravstvene ispravnosti

Članak 4.

1) Trupovi navedeni u članku 2. ovoga Pravilnika ili njihovi dijelovi, osim onih
navedenih u članku 2. stavku 2. točki (b) ovoga Pravilnika, ne smiju se
otpremiti iz objekta prije nego što se utvrdi da je rezultat pretrage na
Trichinellu negativan. Ostali dijelovi životinje namijenjeni za prehranu ljudi
ili hranidbu životinja, koji sadrže tkivo poprečno-prugastih mišića, ne smiju se
otpremiti iz objekta prije nego što se utvrdi da je rezultat pretrage na
*Trichinellu* negativan.
2) Životinjski otpad i nusproizvodi životinjskog podrijetla koji nisu
namijenjeni prehrani ljudi i koji ne sadrže poprečno-prugaste mišiće mogu se
otpremiti iz objekta prije nego što su poznati rezultati pretrage na *Trichinellu*.
Nadležno tijelo može zahtijevati da se nusproizvodi životinjskog podrijetla
podvrgnu pretrazi na *Trichinellu* ili prethodnoj preradi prije nego što se
dopusti njihovo otpremanje iz objekta.
3) Kada se u klaonici primjenjuje postupak koji osigurava da niti jedan dio
trupa koji se pregledava ne napusti objekt prije nego što se utvrdi da je
rezultat pretrage na *Trichinellu* negativan i kada je taj postupak službeno
odobren od nadležnog tijela, ili u slučaju primjene odstupanja iz članka 2.
stavka 2. točke (b) ovoga Pravilnika, oznaka zdravstvene ispravnosti iz članka
5. stavka 2. Pravilnika o službenim kontrolama hrane životinjskog podrijetla
(»Narodne novine«, br. 99/07)3 može se upotrijebiti prije nego što se dobiju
rezultati pretrage na *Trichinellu*.

Izobrazba

Članak 5.

Nadležno tijelo osigurava da osoblje uključeno u pretragu uzoraka na prisustvo
*Trichinella* bude odgovarajuće osposobljeno i da sudjeluje u:
(a) programu kontrole kvalitete pretraživanja na prisustvo *Trichinell*a,
(b) redovitom procjenjivanju pretraživanja, evidentiranja i analiza postupaka
koji se koriste u laboratoriju.

Metode pretraživanja

Članak 6.

1) Za pretragu uzoraka iz članka 2. ovoga Pravilnika koristi se metoda
pretraživanja opisana u Poglavlju I. i II. Priloga I. ovoga Pravilnika:
(a) tamo gdje postoji osnova za sumnju na prisutnost *Trichinelle*, ili
(b) kada je za uzorke koji dolaze iz istog gospodarstva ranije utvrđen pozitivan
rezultat upotrebom trihineloskopske metode navedene u članku 16. stavku 2. ovoga
Pravilnika.
2) Sve uzorke u kojima je dokazana *Trichinella* potrebno je proslijediti u
nacionalni referentni laboratorij ili u referentni laboratorij Europske unije
gdje će se odrediti pripadnost vrsti.

Krizni planovi

Članak 7.

Nadležno tijelo donosi krizni plan u kojemu se opisuju sve aktivnosti koje se
poduzimaju kada su uzorci, kako je navedeno u člancima 2. i 16. ovoga
Pravilnika, pozitivni na *Trichinellu*. Navedeni plan mora sadržavati:
(a) podatke o sljedivosti invadiranih trupova i njihovih dijelova koji sadrže
mišićno tkivo,
(b) mjere pri rukovanju invadiranim trupovima i dijelovima trupova,
(c) postupak utvrđivanja izvora invazije i mogućnosti širenja među životinjama,
(d) mjere za sprječavanje ugroženosti na razini maloprodaje ili potrošača,
(e) mjere koje treba provesti kada se u klaonici ne može identificirati
invadirani trup,
(f) određivanje vrste *Trichinelle*.

Priznavanje službenog statusa gospodarstava slobodnih od trihineloze

Članak 8.

Nadležno tijelo može službeno priznati gospodarstva ili kategorije gospodarstava
slobodnima od trihineloze kada su ispunjeni sljedeći zahtjevi:
(a) za gospodarstva, zahtjevi određeni u Poglavlju I. i Poglavlju II. Dijelovima
A, B i D Priloga IV. ovoga Pravilnika,
(b) za kategorije gospodarstava, zahtjevi određeni u Poglavlju II. Dijelovima C
i D Priloga IV. ovoga Pravilnika.

Obveza izvješćivanja subjekata u poslovanju s hranom

Članak 9.

Subjekti u poslovanju s hranom čija su gospodarstva priznata slobodnima od
trihineloze moraju izvjestiti nadležno tijelo o svakom neispunjavanju zahtjeva
koji su opisani u Poglavlju I. i II. Dijelu B Priloga IV. ovoga Pravilnika kao i
o svim promjenama koje mogu utjecati na status gospodarstva slobodnog od
trihineloze.

Službena kontrola nad gospodarstvima slobodnima od trihineloze

Članak 10.

1) Nadležno tijelo osigurava provođenje sustavne službene kontrole nad
gospodarstvima priznatima slobodnim od trihineloze.
2) Učestalost službenih kontrola određuje se na temelju procjene rizika,
uzimajući u obzir pojavnost trihineloze u domaćih i divljih životinja, prethodne
nalaze, zemljopisno područje, prijemljivost životinjskih vrsta, način
gospodarenja životinjama, veterinarski nadzor i pravilno postupanje vlasnika
gospodarstava.
3) Sve rasplodne krmače i nerastovi koji dolaze iz gospodarstava slobodnih od
trihineloze moraju biti pregledani u skladu s člankom 2. stavkom 1. ovoga
Pravilnika.

Programi monitoringa

Članak 11.

1) Nadležno tijelo provodi program monitoringa trihineloze u domaćih svinja,
konja i drugih vrsta životinja prijemljivih za *Trichinelle* koje dolaze iz
gospodarstava ili kategorija gospodarstava priznatih slobodnima od trihineloze
ili iz regija gdje je rizik od trihineloze kod domaćih svinja priznat kao
zanemariv, kako bi se verificiralo da su životinje slobodne od *Trichinelle*.
2) Učestalost pretraživanja, broj životinja koje će se pretražiti i plan
uzorkovanja sadržani su u programu monitoringa. Uzorci mesa moraju biti
prikupljeni i pretraženi na prisustvo *Trichinella* u skladu s Poglavljima I. ili
II. Priloga I. ovoga Pravilnika.
3) Program monitoringa može uključiti serološke metode kao dodatne metode
pretrage, ako su prethodno validirane od strane referentnog laboratorija
Europske unije.

Opozivanje službeno priznatog statusa gospodarstava slobodnih od trihineloze ili
regija sa zanemarivim rizikom od trihineloze

Članak 12.

1) Kada se u domaće svinje ili neke druge životinjske vrste prijemljive na
trihinelozu, a podrijetlom iz službeno priznatih gospodarstava slobodnih od
trihineloze, dokaže prisustvo *Trichinelle*, nadležno tijelo bez odgode:
(a) opoziva službeno priznati status gospodarstva slobodnog od trihineloze,
(b) naređuje pretraživanje svih domaćih svinja nakon klanja u skladu s člankom
2. stavkom 1. ovoga Pravilnika i serološko pretraživanje svih živih životinja
prijemljivih na trihinelozu metodom koja je prethodno validirana od strane
referentnog laboratorija Europske unije,
(c) osigurava sljedivost i naređuje pretraživanje i testiranje svih rasplodnih
životinja koje su dovedene na gospodarstvo i ukoliko je moguće, svih onih koje
su napustile gospodarstvo u posljednjih 6 mjeseci od pozitivnog nalaza. Uzorci
mesa moraju biti prikupljeni i pretraženi na prisutnost *Trichinella* koristeći
metode pretraživanja iz Poglavlja I. i II. Priloga I. ovoga Pravilnika.
Serološki test može se koristiti nakon što je validiran od strane referentnog
laboratorija Europske unije,
(d) u najvećoj mogućoj mjeri, utvrđuje puteve širenja invazije prometom mesa
svinja zaklanih u razdoblju koje je prethodilo pozitivnom nalazu,
(e) izvješćuje Europsku komisiju i nadležna tijela zemalja članica Europske
unije,
(f) naređuje provođenje epidemiološkog istraživanja u svrhu otkrivanja izvora
invazije,
(g) naređuje učestalije pretraživanje u sklopu pograma monitoringa pod uvjetima
iz članka 11. ovoga Pravilnika,
(h) poduzima odgovarajuće mjere kada se invadirani trup ne može identificirati u
klaonici, koje uključuju:
– povećavanje veličine svakog uzorka mesa sa sumnjivih trupova, ili
– proglašavanje trupova neprikladnim za prehranu ljudi, i
– poduzimanje odgovarajućih mjera za uništavanje sumnjivih trupova ili njihovih
dijelova te onih u kojima su utvrđene *Trichinelle*.
2) Nadležno tijelo opoziva status gospodarstva ili kategorija gospodarstava
slobodnih od trihineloze kada:
– bilo koji od zahtjeva opisanih u Poglavlju I. ili II. Priloga IV. ovoga
Pravilnika nije više u potpunosti ispunjen,
– rezultati seroloških pretraga ili nalazi dobiveni nakon pretrage uzoraka mesa
zaklanih svinja pokazuju da se gospodarstvo ili kategorije gospodarstava ne mogu
više smatrati slobodnima od trihineloze.
3) Kada rezultati programa monitoringa ili monitoringa divljači pokazuju da se
regija više ne može smatrati regijom sa zanemarivim rizikom od trihineloze u
domaćih svinja, Europska komisija opoziva to područje s liste, o čemu
obaviještava zemlje članice Europske unije.
4) Nakon opoziva, gospodarstva mogu biti ponovo proglašena slobodnim od
trihineloze kada su uklonjene nepravilnosti i u potpunosti ispunjene odredbe iz
Poglavlja II. Dijela A Priloga IV. ovoga Pravilnika, što utvrđuje nadležno
tijelo.

POGLAVLJE III.
UVOZ

Veterinarski uvjeti za uvoz

Članak 13.

1) Meso životinja prijemljivih na *Trichinelle* koje sadrži poprečno-prugasto
mišićje može se uvoziti iz trećih zemalja na područje Republike Hrvatske ako je
bilo pretraženo na *Trichinellu* prije izvoza.
2) Pretraživanje iz stavka 1. ovoga članka može se obaviti u skladu s člankom 2.
ovoga Pravilnika na cijelom trupu ili ako to nije moguće na svakoj polovici
trupa, četvrtini, dijelu ili komadu trupa.

Članak 14.

Iznimke

1) Meso domaćih svinja može se uvoziti iz trećih zemalja bez obavljene pretrage
iz članka 13. ovoga Pravilnika pod uvjetom da dolazi sa gospodarstva, s područja
treće zemlje koje je službeno priznato od Europske unije kao slobodno od
trihineloze u skladu s člankom 12. Pravilnika o službenim kontrolama hrane
životinjskog podrijetla (»Narodne novine«, br 99/07),4 na temelju zahtjeva
nadležnog tijela te zemlje i sa priloženim izvješćem Europskoj komisiji koje
dokazuje da su ispunjeni zahtjevi iz Poglavlja I. Priloga IV. ovoga Pravilnika.
2) Meso domaćih svinja može se uvoziti bez obavljene pretrage iz članka 13.
ovoga Pravilnika, pod uvjetom da je prethodno podvrgnuto postupku zamrzavanja u
skladu s Prilogom I. ovoga Pravilnika, a pod nadzorom nadležnog tijela zemlje
izvoznice.

Dokumentacija

Članak 15.

1) Međunarodni veterinarski certifikat koji prati pošiljku mesa pri uvozu kako
je navedeno u članku 13. ovoga Pravilnika mora sadržavati izjavu službenog
veterinara kojom se potvrđuje:
(a) da je meso pretraženo u zemlji izvoznici u skladu s člankom 13. ovoga
Pravilnika, ili
(b) da meso udovoljava zahtjevima iz članka 14. stavka 1.ili 2. ovoga
Pravilnika.
2) Certifikat koji prati pošiljku mora biti u originalu, osim ako je drugačije
odobreno u skladu s člankom 14. Pravilnika o službenim kontrolama hrane
životinjskog podrijetla (»Narodne novine«, br. 99/07)5

POGLAVLJE IV.
PRIJELAZNE I ZAVRŠNE ODREDBE

Članak 16.

1) Do pristupanja Republike Hrvatske u Europsku uniju na području Republike
Hrvatske za pretragu se može koristiti samo referentna metoda iz Priloga I.
ovoga Pravilnika.
2) Iznimno od stavka 1. ovoga članka, trihineloskopija opisana u Poglavlju III.
Priloga I. ovoga Pravilnika za pretragu domaćih i divljih svinja u iznimnim
slučajevima uz odobrenje nadležnog tijela može se koristiti do 31. 12. 2009.
godine, u slučaju kada:
(a) pojedinačni trupovi na koje se odnosi članak 2. ovoga Pravilnika moraju biti
pretraženi pojedinačno u objektu u kojem se kolje najviše 15 domaćih svinja na
dan ili 75 domaćih svinja na tjedan ili koji priprema za stavljanje na tržište
do 10 divljih svinja na dan, i
(b) metode pretraživanja navedene u Poglavlju I. i II. Priloga I. ovoga
Pravilnika nisu dostupne.
3) U slučaju kada se koristi trihineloskopska metoda:
(a) meso mora biti označeno oznakom koja je jasno različita od oznake
zdravstvene ispravnosti iz članka 5. stavka 1. točke (a) Pravilnika o higijeni
hrane životinjskog podrijetla (»Narodne novine«, br 99/07)6, te biti izravno
namijenjeno krajnjem potrošaču ili maloprodajnim objektima koji izravno
opskrbljuju krajnje potrošače,
(b) zabranjeno je korištenje mesa za proizvodnju proizvoda postupkom kojim se ne
uništavaju *Trichinelle*.
4) U slučaju uvoza pošiljaka na područje Republike Hrvatske iz zemalja članica
Europske unije priznaju se metode iz Poglavlja I. i II. Priloga I. ovoga
Pravilnika.

Članak 17.

Do pristupanja Republike Hrvatske u članstvo Europske unije na uvoz u Republiku
Hrvatsku s područja Europske unije primjenjuju se uvjeti iz članka 13. i 14.
ovoga Pravilnika.

Članak 18.

Prilozi I – IV.. tiskani su u dodatku ovoga Pravilnika i njegov su sastavni dio

Članak 19.

1) Ovaj Pravilnik stupa na snagu 1. srpnja 2008. godine.
2) Iznimno od stavka 1. ovog članka:
– članak 2. stavak1. točka (b), i stavak 2. točka (a) i (b),
– članak 3.,
– članak 4. stavak 3.,
– članak 5.,
– članak 12. stavak 1. točka (e) i stavak 3, te
– točka D. Poglavlja II. Priloga IV. ovoga Pravilnika, stupaju na snagu danom
pristupanja Republike Hrvatske EU;
– članak 7. i 11. ovoga Pravilnika stupaju na snagu 1. siječnja 2009. godine.

Klasa: 011-02/08-01/2
Urbroj: 525-6-08-1
Zagreb, 21. svibnja 2008.

Ministar
**mr. sc. Božidar Pankretić**, v. r.

\_\_\_\_\_\_\_
1 Pravilnikom se preuzimaju
odredbe Uredbe Komisije (EZ) br. 2075/2005 od 5. prosinca 2005. godine kojom se
propisuju specifična pravila za službene kontrole Trichinella u mesu
2 Člankom 9. stavkom 1. Pravilnika se preuzimaju odredbe članka 9.
stavka 1. Direktive 2003/99/EZ Europskog Parlamenta i Vijeća od 17. studenoga
2003. o načinu praćenja zoonoza i uzročnika zoonoza, koja je izmijenjena i
dopunjena Odlukom Komisije 90/424/EEZ i koja ukida Direktivu Vijeća 92/117/EEZ
3 Člankom 5. stavkom 2. Pravilnika se preuzimaju odredbe članka 5.
stavka 2. Uredbe (EZ) br. 854/2004 Europskog Parlamenta i Vijeća od 29. travnja
2004. godine kojom se utvrđuju posebna pravila organizacije službenih kontrola
proizvoda životinjskog podrijetla namijenjenih prehrani ljudi
4 Člankom 12. Pravilnika se preuzimaju odredbe članka 12. Uredbe (EZ)
br. 854/2004 Europskog Parlamenta i Vijeća od 29. travnja 2004. godine kojom se
utvrđuju posebna pravila organizacije službenih kontrola proizvoda životinjskog
podrijetla namijenjenih prehrani ljudi
5 Člankom 14. Pravilnika se preuzimaju odredbe članka 14. stavka 4.
Uredbe (EZ) br. 854/2004 Europskog Parlamenta i Vijeća od 29. travnja 2004.
godine kojom se utvrđuju posebna pravila organizacije službenih kontrola
proizvoda životinjskog podrijetla namijenjenih prehrani ljudi
6 Člankom 5. stavkom 1. (a) Pravilnika se preuzimaju odredbe članka
5. stavka 1 (a) Uredbe (EZ) br. 853/2004 Europskoga Parlamenta i Vijeća od 29.
travnja 2004. godine kojom se utvrđuju posebna pravila higijene hrane
životinjskog podrijetla

**PRILOG I.**

METODE PRETRAŽIVANJA

POGLAVLJE I.
REFERENTNA METODA PRETRAŽIVANJA

Umjetna probava skupnih uzoraka uz korištenje magnetske mješalice
*1. Za obavljanje pretrage koristi se sljedeća oprema, pribor i kemikalije:*(a) Pinceta i nož ili škare za rezanje uzoraka,
(b) Podlošci razdijeljeni na 50 odvojenih prostora od kojih svaki sadrži
najmanje 2g mesa ili druga oprema koja u potpunosti osigurava sljedivost
uzoraka,
(c) Sjeckalica za meso sa prikladnim oštricama. Ako je uzorak veći od 3 g
koristi se uređaj za mljevenje mesa sa otvorima veličine 2 do 4 mm ili škare.
Zamrznuto meso ili jezik (nakon uklanjanja površinskog vezivno–tkivnog sloja
koji se ne može probaviti) usitnjava se u uređaju za mljevenje mesa. Od
zamrznutog mesa ili jezika uzima se znatno veći uzorak,
(d) Magnetske mješalice s termostatski kontroliranom pločom za zagrijavanje i
štapićima za miješanje presvučenim teflonom, dužine približno 5 cm,
(e) Konični stakleni separator s ljevkom zapremine od najmanje 2 litre, po
mogućnosti s ugrađenim sigurnosnim teflonskim ventilom,
(f) Stalci, prsteni i stezaljke,
(g) Sito vanjskog promjera 11 cm, s mrežicom od nehrđajučeg čelika čiji su
otvori promjera 180 µm,
(h) Lijevci unutarnjeg promjera ne manjeg od 12 cm, za potporu sita,
(i) Staklena posuda zapremine 3 litre,
(j) Stakleni mjerni cilindri zapremine od 50 do 100 ml ili kivete za
centrifugiranje,
(k) Trihineloskop s horizontalnim stolićem ili binokularni mikroskop s vlastitim
izvorom svjetlosti čiji se intenzitet može prilagoditi,
(l) Petrijeve zdjelice promjera 9 cm (za upotrebu s binokularnim mikroskopom) s
označenim poljima veličine 10×10 mm,
(m) Posuda za brojanje ličinki (za upotrebu sa trihineloskopom), izrađena od
akrilnih ploča debljine 3 mm, na sljedeći način:
– dno posude ima dimenzije 180×40 mm i iscrtano je u kvadrate,
– dimenzije stranica su 230×20 mm,
– dimenzije ruba su 40×20 mm. Dno i rubovi se moraju umetnuti između stranica,
tako da se na rubovima formiraju dvije male ručke. Gornja strana dna mora biti
izdignuta 7 do 9 mm iznad baze okvira kojeg čine stranice i rubovi. Ovi se
dijelovi moraju zalijepiti ljepilom prikladnim za taj materijal,
(n) Aluminijska folija,
(o) 25 % klorovodična kiselina,
(p) Pepsin aktivnosti 1:10000 NF (US National Formulary) što odgovara 1:12 500
BP (British Pharmacopeia) i 2000 FIP (Federation internationale de pharmacie)
ili stabilizirani tekući pepsin s najmanje 660 European Pharmacopoeia
jedinica/ml,
(q) Voda za piće zagrijana na 46 – 48 °C,
(r) Vaga s najvećim dozvoljenim odstupanjem od 0,1 g,
(s) Metalne posude zapremine 10 do 15 litara za sakupljanje korištenog probavnog
soka,
(t) Pipete različite zapremine/veličine (1, 10 i 25 ml) i pipetori,
(u) Termometar s mjernim rasponom od 1 – 100°C, s točnošću od 0,5 °C,
(v) Sifon/odvod za vodu.
*2. Prikupljanje i količina uzoraka za umjetnu probavu:*(a) u slučaju uzorkovanja trupova domaćih svinja, uzorak uzet sa korijena ošita,
na prijelazu mišićnog u tetivasti dio mora težiti najmanje 1 g. Mogu se
koristiti posebna klješta za uzimanje uzoraka s osiguranom točnošću od 1,00 do
1,15 g.
U slučaju rasplodnih krmača i nerastova mora se uzeti uzorak težine najmanje 2 g
sa korijena ošita, na prijelazu mišićnog u tetivasti dio.
U nedostatku korijena ošita, mora se uzeti dvostruko teži uzorak od 2 g (ili 4 g
u slučaju raspoldnih krmača i nerastova) sa rebrenog ili prsnog dijela ošita ili
sa žvačnih mišića (m.masseter), jezika ili trbušnih mišića,
(b) za meso rasječeno u komade mora se uzeti uzorak težine od najmanje 5 g
poprečno- prugastih mišića sa što manje masnog tkiva, po mogućnosti što bliže
kosti ili fasciji. Ako meso nije namijenjeno kuhanju ili bilo kojem drugom
načinu prerade mora se uzeti uzorak mesa iste količine,
(c) Ako se radi o zamrznutim uzorcima, mora se uzeti najmanje 5 g
poprečno-prugastog mišićnog tkiva za pretragu.
Uzorci ne smiju sadržavati masno i vezivno tkivo.
Posebnu pažnju je potrebno obratiti kod uzimanja uzorka mišićnog tkiva jezika,
kako bi se izbjegla kontaminacija sa površinskog sloja, koji je neprobavljiv i
može otežati pretragu sedimenta.
*3. Postupak izvođenja*I. Skupni uzorak (u ukupnoj količini od 100 g uzorka)
(a) 16 ± 0,5 ml klorovodične kiseline dodaje se u posudu zapremine 3 L u kojoj
se nalazi 2 L prethodno zagrijane vode za piće (46-48°C) i magnetni štapić.
Posuda se stavlja na već zagrijanu magnetsku mješalicu,
(b) Mješavini vode i kiseline dodaje se 10 ± 0.2 g pepsina ili 30 ± 0.5 ml
tekućeg pepsina,
(c) 100 grama mišićnog tkiva prikupljenog u skladu s točkom 2.ovoga Poglavlja
usitnjava se u uređaju za usitnjavanje,
(d) Tako usitnjeno meso prebacuje se u posudu zapremine 3 L koja sadrži vodu,
pepsin i klorovodičnu kiselinu,
(e) Nož uređaja za usitnjavanje se više puta uranja u posudu sa probavnim sokom,
a posuda u kojoj se usitnjavalo meso se ispire s malom količinom probavnog soka
kako bi se odstranilo meso koje prianja,
(f) Posuda se prekriva aluminijskom folijom,
(g) Magnetska mješalica podešava se tako da održava stalnu temperaturu od 44-46
°C i
rotaciju na dovoljno velikoj brzini da se stvori duboki vir, a da pritom da ne
izlazi ili prska iz posude,
(h) Umjetna probava traje 30 minuta, odnosno onoliko koliko je potrebno da se
razgrade najmanji dijelovi tkiva, a najviše 60 minuta ako se probavlja jezik i
mišično tkivo divljači. Rad Mješalice se zaustavlja te se sadržaj prelijeva kroz
sito u taložni lijevak (separator),
(i) Probava se smatra uspješnom kada na situ ne zaostaje više od 5% ukupne
količine tkiva,
(j) Sadržaj u lijevku se taloži 30 minuta,
(k) Nakon 30 minuta, iz taložnog lijevka brzo se odlije 40 ml tekućine u mjerni
cilindar ili kivetu za centrifugiranje,
(l) Probavni sok i ostali tekući otpad se čuvaju do dobivanja rezultata
pretrage,
(m) 40 ml uzorka ostavi se da odstoji 10 minuta. Zatim se 30 ml površinskog
sloja tekućine pažljivo odstrani isisavanjem,
(n) Preostali uzorak sedimenta od 10 ml izlije se u posudu za brojanje ličinki
ili u Petrijevu zdjelicu,
(o) Mjerni cilindar ili kiveta za centrifugiranje naknadno se ispire s ne više
od 10 ml vode za piće, te se dodaje prethodno uzetom uzorku u Petrijevoj
zdjelici ili posudi za brojanje ličinki. Nakon toga uzorak se pretražuje
trihineloskopom ili binokularnim mikroskopom pod povećanjem od 15-20 puta.
Dozvoljeno je pretraživanje upotrebom drugih tehnika pod uvjetom da je dokazano
da daju jednako dobre ili bolje rezultate od uobičajenih tehnika pretrage, a
ukoliko su provjerene na pozitivnim kontrolnim uzorcima. U svim slučajevima
sumnjivog nalaza, te u slučajevima pojave parazitima sličnih oblika mora se
koristiti veće povećanje (60-100 puta),
(p) Uzorci dobiveni umjetnom probavom moraju se pregledati čim su gotovi.
Pretraga se ni u kom slučaju ne smije odgoditi za sljedeći dan.
Ako se sadržaj ne pregleda u roku 30 minuta, potrebno ga je razbistriti na
sljedeći način: dobiveni uzorak od 40 ml nalijeva se u mjerni cilindar i pusti
odstajati 10 min. Potom se površinski sloj od oko 30 ml tekućine odstrani
isisavanjem. Preostala zapremina od 10 ml nadopuni se s 30 ml vode za piće.
Nakon daljnjeg taloženja, u trajanju 10 minuta, 30 ml površinskog sloja tekućine
odstranjuje se isisavanjem. Preostalih 10 ml sedimenta pretražuje se u
Petrijevoj zdjelici ili u posudi za brojanje ličinki. Mjerni cilindar ispire se
s 10 ml vode za piće te se ispirak dodaje prethodno odvojenom uzorku koji se
nalazi u Petrijevoj zdjelici ili posudi za brojanje ličinki.
Ako se kod pretraživanja utvrdi da sediment nije bistar, uzorak se mora izliti u
mjerni cilindar i nadoliti do 40 ml vode za piće, te se ponavlja prethodno
opisani postupak. Ovaj postupak se može ponoviti 2-4 puta, dok uzorak ne postane
dovoljno bistar za dobivanje pouzdanih rezultata pretraživanja.
II. Uzorci manji od 100 g
Ako je potrebno skupnom uzorku od 100 g može se dodati do 15 g i pretražiti
zajedno s tim uzorkom u skladu s točkom 3. I. ovoga Poglavlja.
Ako je uzorak veći od 15 g mora se pregledati kao zasebni uzorak.
Za skupne uzorke do 50 g, probavna tekućina i ostali sastojci mogu se smanjiti
na 1 L vode, 8 ml klorovodične kiseline i 5 g pepsina.
III. Pozitivni ili sumnjivi rezultati
U slučaju pozitivnog ili sumnjivog nalaza skupnog uzorka, uzima se daljnjih 20 g
od svake svinje u skladu sa točkom 2.podtočkom (a) ovoga Poglavlja.
Uzorci od po 20 g od 5 svinja pretražuju se kao skupni uzorak ranije opisanom
metodom. Na ovaj način pretražuju se uzorci iz 20 grupa od po 5 svinja.
Kada se *Trichinella* dokaže u skupnom uzorku od 5 svinja, uzimaju se dodatni
uzorci od 20 g od svake pojedine svinje iz te grupe, i svaki od njih mora se
pregledati posebno, upotrebom prethodno opisane metode.
Paraziti se čuvaju u 90 postotnom etilnom alkoholu u svrhu konzerviranja i
identifikacije na razini vrste u referentnom laboratoriju Europske unije ili u
nacionalnom referentnom laboratoriju.
Nakon prikupljanja parazita, pozitivne tekućine (probavni sok, površinski sloj
tekućine, ispirci, i dr.) moraju se dekontaminirati zagrijavanjem na najmanje 60
ºC.

POGLAVLJE II.
EKVIVALENTNE METODE

**A. MEHANIČKA METODA PROBAVE SKUPNOG UZORKA/TEHNIKA SEDIMENTACIJE**

*1. Uređaji i reagensi*

(a) nož ili škare za rezanje uzoraka,
(b) podlošci podijeljeni na 50 kvadrata, od kojih se u svaki može staviti uzorak
od oko 2 g mesa, ili slična oprema koja u potpunosti osigurava sljedivost
uzoraka,
(c) uređaj za mljevenje mesa ili električna sjeckalica,
(d) miješalica tipa Stomacher lab-blender 3500 termo model,
(e) plastične vrećice prikladne za Stomacher lab-blender,
(f) konični separatori zapremine od najmanje 2 litre, po mogućnosti opremljeni
teflonskim sigurnosnim čepovima,
(g) stalci, prsteni i stezaljke,
(h) sita vanjskog promjera 11 cm, sa mrežicom od nehrđajućeg čelika čiji su
otvori promjera 180 mikrometara,
(i) lijevci s unutarnjim promjerom od najmanje 12 cm, za potporu sita,
(j) stakleni mjerni cilindri obujma 100 ml,
(k) termometar s mjernim rasponom od 1 – 100°C, s točnošću od 0,5 °C,
(l) naprava za vibriranje (tresenje), npr električni aparat za brijanje bez
glave,
(m) sklopka koja se uključuje i isključuje u razmacima od jedne minute,
(n) trihineloskop s vodoravnom pločom ili binokularni mikroskop s izvorom
svjetlosti čiji se intenzitet može podešavati,
(o) posuda za brojanje ličinki i veći broj Petrijevih zdjelica promjera 9 cm,
kao u Poglavlju I. točki 1. podtočkama (l) i (m) ovoga Priloga,
(p) 17,5 % klorovodična kiselina,
(q) pepsin aktivnosti 1:10 000 NF (US National Formulary), što odgovara 1:12 500
BP
(British Pharmacopoea) i 2 000 FIP (Fédération internatiomnale de pharmacie),
ili stabilizirani tekući pepsin s najmanje 660 European Pharmacopoeia
jedinica/ml,
(r) veći broj posuda zapremine 10 litara za dekontaminaciju uređaja formalinom
te za preostali probavni sok korišten za probavu invadiranog mesa,
(s) vaga s točnošću od najmanje 0,1 g.

*2. Sakupljanje uzoraka za probavu*

Kako je navedeno u Poglavlju I. točki 2. ovoga Priloga.

*3. Postupak*
I. MLJEVENJE

Ako se uzorci mesa prethodno usitne u stroju za mljevenje mesa, poboljšava se
kvaliteta probave. Kada se koristi električna mješalica, ista se uključuje tri
do četiri puta, u trajanju od jedne sekunde.

II. POSTUPAK PROBAVE

Postupak se može provoditi na skupnim uzorcima od 100 g mesa (istovremeno 100 g
uzoraka) ili na uzorcima manjim od 100 g mesa.
(a) Skupni uzorci (100 g uzoraka istovremeno)
– Na uređaj Stomacher lab-blender 3500 stavlja se dvostruka plastična vrećica.
Temperatura se podešava na 40 do 41 ºC,
– U unutrašnju plastičnu vrećicu ulije se jedna i pol litra prethodno zagrijane
vode na 40 do 41 ºC,
– Vodi u vrećici dodaje se 25 ml 17,5 % klorovodične kiseline,
– Tome se doda 100 uzoraka od kojih je svaki težak oko 1 g (na temperaturi od 25
do 30 ºC), te koji su uzeti na način kao što je to opisano u točki 2. ovoga
Dijela,
– Na kraju se dodaje 6 g pepsina ili 18 ml tekućeg pepsina. Ovaj se redoslijed
mora strogo poštivati kako bi se izbjegla razgradnja pepsina,
– Stomacher »miješa« sadržaj vrećice tijekom 25 minuta,
– Plastična vrećica se vadi iz Stomachera i probavni sok s razgrađenim mesom se
filtrira kroz sito u laboratorijsku čašu zapremine 3 litre,
– Plastična vrećica se ispire s oko 100 ml vode. Ispirkom se dalje ispire sito i
na kraju dodaje filtratu unutar laboratorijske čaše,
– Skupnom uzorku od 100 pojedinačnih uzoraka može se dodati do 15 pojedinačnih
uzoraka i pregledati zajedno s skupnim uzorkom od 100 uzoraka.
(b) Manji skupni uzorci (manje od 100 g uzoraka)
– Na uređaj Stomacher lab-blender 3500 stavlja se dvostruka plastična vrećica.
Temperatura se podešava na 40 do 41 ºC,
– Probavni sok se priprema miješanjem oko jedne i pol litre vode i 25 ml 17,5 %
klorovodične kiseline. Tome se dodaje 6 g pepsina i sve se pomiješa pri
temperaturi od 40 do 41 ºC. Ovaj se redoslijed mora strogo poštivati kako bi se
izbjegla razgradnja pepsina,
– Od probavnog soka se odvoji količina koja odgovara omjeru od 15 ml po gramu
uzorka (npr. za 30 uzoraka potrebno je 450 ml, 30x15 ml). Probavni sok se
stavlja u unutarnju od dvije plastične vrećice zajedno sa uzorcima mesa od 1 g
(pri temperaturi od 25 do 30 ºC) sakupljenim u skladu s točkom 2. ovoga Dijela,
– U vanjsku se vrećicu ulijeva voda zagrijana na oko 41 ºC, tako da ukupna
zapremina vrećica iznosi jednu i pol litru. U Stomacheru se sadržaj vrećice
miješa tijekom 25 minuta,
– Plastična vrećica se izvadi iz Stomachera. Probavljeni sadržaj se filtrira
kroz sito u laboratorijsku čašu zapremine od 3 litre,
– Plastična vrećica se ispire s oko 100 ml vode (na 25 do
30 ºC), koja se kasnije koristi i za ispiranje sita i dodaje filtratu u
laboratorijskoj čaši.

III. SAKUPLJANJE LARVI SEDIMENTACIJOM

– Probavljenom sadržaju se dodaje led (300 do 400 g ledenih listića ili
zdrobljenog leda), tako da se zapremina poveća na oko 2 litre. Probavljeni
sadržaj se miješa dok se ne otopi led. U slučaju manjih skupnih uzoraka (vidjeti
točku II. podtočku (b) ovoga Dijela) količina leda se proporcionalno smanjuje,
– Rashlađeni probavljeni sadržaj se prenosi u separator zapremine 2 litre, koji
je opremljen napravom za vibraciju (tresenje),
– Sedimentacije traje 30 minuta i to s prekidima, tj. izmjenjuju se jedna minuta
tresenja i jedna minuta stanke,
– Nakon 30 minuta, 60 ml taloga brzo se odlije u mjerni cilindar od 100 ml
(nakon upotrebe ispere se otopinom deterdženta),
– 60 ml sedimenta se ostavi da odstoji 10 minuta, a zatim se gornji sloj
tekućine pažljivo izdvoji usisavanjem, na način da ostane zapremina od 15 ml
koja će se pretražiti na prisutnost ličinki,
– Za usisavanje se može upotrijebiti i brizgalica za jednokratnu upotrebu,
opremljena plastičnom cjevčicom. Dužina te cjevčice mora biti tolika, da kada se
krilca brizgalice postave na rub mjernog cilindra, u cilindru ostane netaknuto
15 ml tekućine,
– Preostalih 15 ml prenosi se u posudu za brojanje ličinki ili u dvije Petrijeve
zdjelice te se pretražuje trihineloskopom ili binokularnim mikroskopom,
– Mjerni cilindar ispire se s 5 do 10 ml vode za piće. Dobiveni ispirak dodaje
se sadržaju za pretragu,
– Sediment se mora pretražiti čim je pripremljen. Ni u kojem se slučaju pretraga
ne smije odgoditi za sljedeći dan.
Ako sediment nije dovoljno bistar ili se ne pretraži u roku od 30 minuta
potrebno ga je razbistriti na sljedeći način:
– ukupna količina sedimenta od oko 60 ml izlijeva se u mjerni cilindar i ostavi
da odstoji 10 minuta; potom se usisavanjem otklanja 45 ml gornjeg sloja
tekućine. Preostalih 15 ml tekućine se nadopunjava s 45 ml vode za piće,
– nakon daljnjeg sedimentiranja tijekom 10 minuta, opet se usisa gornji sloj
tekućine (oko 30 ml). Preostalih 15 ml koji se koriste za pretragu ulijvaju se u
Petrijevu zdjelicu ili u posudu za brojanje larvi,
– mjerni cilindar ispire se s 10 ml vode za piće. Ispirak se dodaje prethodno
pripremljenom sedimentu koji će se pretražiti u Petrijevoj zdjelici ili u posudi
za brojanje ličinki.

IV. POZITIVNI ILI SUMNJIVI REZULTATI PRETRAGE

U slučaju pozitivnog ili sumnjivog rezultata pretrage primjenjuju se odredbe
utvrđene u Poglavlju I. točki 3. III. ovoga Priloga.

**B. MEHANIČKA METODA UMJETNE PROBAVE SKUPNOG UZORKA/TEHNIKA »IZDVAJANJA NA
FILTERU«**

*1. Uređaji i reagensi*

Kako je navedeno u Poglavlju II. Dijelu A točki 1. ovoga Priloga.
Dodatna oprema:
(a) Gelmanov separator zapremine 1 litre, opremljen držačem za filter (promjer
45 mm),
(b) filterske ploče koje se sastoje od okrugle mreže izrađene od nehrđajućeg
čelika s porama od 35 mikrometara (promjer ploče: 45 mm), dva gumena prstena
debljine 1 mm (promjer vanjskog prstena: 45 mm; promjer unutarnjeg prstena: 38
mm), s tim da se okrugla mreža postavlja između dva gumena prstena i za njih
pričvršćuje dvokomponentnim ljepilom prikladnim za ljepljenje oba materijala,
(c) Erlenmeyerova tikvica zapremine 3 litre, opremljena postraničnom cjevčicom
za usisavanje,
(d) filterska pumpa,
(e) plastične vrećice, zapremine od najmanje 80 ml,
(f) naprava za plombiranje plastičnih vrećica,
(g) renilaza jakosti 1: 150 000 Sokslet jedinica po gramu.

*2. Sakupljanje uzoraka*

Kako je navedeno u Poglavlju I. točki 2. ovoga Priloga.

*3. Postupak*
I. MLJEVENJE

Ako se uzorci mesa prethodno usitne u uređaju za mljevenje mesa, poboljšava se
kvaliteta probave. Kada se koristi električna mješalica, ista se uključuje tri
do četiri puta, u trajanju od jedne sekunde.

II. POSTUPAK PROBAVE

Ovaj se postupak može provoditi na skupnom uzorku od 100 g (istovremeno 100 g
pojedinačnih uzoraka) ili na skupnom uzorku manjem od 100 g.
(a) Skupni uzorak od 100 g (istovremeno 100 g pojedinačnih uzoraka)
Pogledati Poglavlje II. Dio A točku 3. II. Podtočku (a) ovoga Priloga.
(b) Manji skupni uzorci (manje od 100 pojedinačnih uzoraka)
Pogledati Poglavlje II. Dio A točku 3. II. podtočku (b) ovoga Priloga.

III. SAKUPLJANJE LARVI FILTRIRANJEM

(a) Probavljenom sadržaju se dodaje led (300 do 400 g ledenih listića ili
zdrobljenog leda), tako da se zapremina poveća na oko 2 litre. Količina leda se
proporcionalno smanjuje kada se probavlja manja količina uzoraka,
(b) Probavljeni sadržaj se miješa dok se ne otopi led. Rashlađeni sadržaj se
ostavlja najmanje tri minute, koliko je potrebno da se larve sklupčaju,
(c) Gelmanov separator opremljen držačem za filter i diskom, stavlja se na
Erlenmeyerovu tikvicu koja je povezana s pumpom filtera,
(d) Probavljeni sadržaj ulijeva se u Gelmanov separator i filtrira. Pred kraj
filtriranja, prolaz tekućine kroz filter može se potpomoći usisavanjem pomoću
pumpe. Usisavanje se mora prekinuti prije nego što filter postane suh, tj. kada
u lijevku ostane 2 do 5 ml tekućine,
(e) Kada sva tekućina bude profiltrirana, disk s filterom se skida i stavlja u
plastičnu vrećicu zapremine 80 ml zajedno s 15 do 20 ml otopine renilaze.
Otopina renilaze se priprema miješanjem 2g renilaze u 100 ml vode za piće,
(f) Plastična vrećica se dva puta plombira i postavlja između unutarnje i
vanjske vrećice Stomachera,
(g) Stomacher se uključuje i ostavlja da usitnjava tri munite (npr. dok radi na
potpunom ili nepotpunom uzorku),
(h) Nakon tri minute, plastična se vrećica, zajedno s diskom s filterom i
otopinom renilaze vadi iz Stomachera i otvara škarama. Tekući sadržaj se izlije
u posudu za brojanje ličinki ili u Petrijevu zdjelicu. Vrećica se ispire s 5 do
10 ml vode. Ispirak se dodaje u posudu za brojanje larvi. Pretražuje se pomoću
trihineloskopa, ili binokularnog mikroskopa,
(i) Dobiveni materijal se mora pretražiti odmah nakon pripreme. Ni u kojem se
slučaju pretraga ne smije odgoditi za sljedeći dan.
Napomena: Disk s filterom se ne smije koristiti ako nije potpuno čist. Ne smije
se dozvoliti da se nečisti disk s filterom sasuši. Disk s filterom može se
čistiti uranjanjem u otopinu renilaze tijekom noći. Prije upotrebe pere se u
svježoj otopini renilaze u Stomacheru.

IV. POZITIVNI ILI SUMNJIVI REZULTATI PRETRAGE

Kada je rezultat pozitivan ili sumnjiv, primjenjuju se odredbe navedene u
Poglavlju I. točki 3. III. ovoga Priloga.

**C. METODA AUTOMATSKE UMJETNE PROBAVE ZA SKUPNI UZORAK TEŽINE DO 35 g**

*1. Uređaji i reagensi*

(a) Nož ili škare za rezanje uzoraka,
(b) Podlošci podijeljeni na 50 kvadrata, od kojih se u svaki može staviti uzorak
od oko 2 g mesa, ili slična oprema koja u potpunosti osigurava sljedivost
uzoraka,
(c) Miješalica Trichomatic 35® s umetkom za filtriranje,
(d) Klorovodična kiselina težine 8,5 ± 0,5 %,
(e) Prozirni polikarbonatni membranski filteri s promjerom od 50 mm i veličinom
pora od 14 mikrona,
(f) Pepsin aktivnosti 1:10 000 NF (US National Formulary), što odgovara 1:12 500
BP (British Pharmacopoea) i 2 000 FIP (Fédération internatiomnale de pharmacie),
(g) Vaga s točnošću od 0,1 g,
(h) Pinceta s ravnim vrhovima,
(i) Više mikroskopskih stakalaca s dužinom stranice najmanje 5 cm, ili više
Petrijevih zdjelica s promjerom najmanje 6 cm, koji su s donje strane zašiljenim
instrumentom iscrtani u kvadrate veličine 10×10 mm,
(j) Binokularni mikroskop s izvorom svjetlosti (povećanje 15 do 60 puta) ili
trihineloskop s vodoravnom pločom,
(k) Posuda za prikupljanje otpadnih tekućina,
(l) Veći broj posuda od 10 litara za dekontaminaciju uređaja, npr. pomoću
formalina te za preostalu probavnu tekućinu kada je rezultat pretrage uzoraka
pozitivan,
(m) Termometar u rasponu od 1 do 100 ºC, s točnošću od 0,5 ºC.

*2. Prikupljanje uzoraka*

Kako je navedeno u Poglavlju I. točki 2. ovoga Priloga.

*3. Postupak*
I. POSTUPAK PROBAVE

(a) Umetak za filtriranje namješta se u miješalicu, spoji se odvodna cijev i
postavi tako da se odlijeva u posudu za otpad,
(b) Kada se miješalica uključi, započinje grijanje,
(c) Prije toga se otvara i zatvara donji ventil koji je smješten ispod
reakcijske komore,
(d) Tada se dodaje do 35 uzoraka od kojih je svaki težak oko 1 g (na temperaturi
od 25 do 30 Cº), a koji su uzeti iz pojedinačnih uzoraka u skladu s točkom 2.
ovoga Dijela. Potrebno je provjeriti da li su odstranjeni veći komadi tetiva,
budući da oni mogu začepiti membranski filter,
(e) Ulije se voda do ruba komore za tekućinu koja je spojena s miješalicom (oko
400 ml),
(f) Ulije se oko 30 ml klorovodične kiseline (8,5 %) do ruba manje, spojene
komore za tekućinu,
(g) Postavi se membranski filter ispod grubog filtera u držač uloška filtera,
(h) Na kraju se dodaje 7 g pepsina ili 21 ml tekućeg pepsina. Ovaj se redoslijed
mora strogo poštivati da bi se izbjegla razgradnja pepsina,
(i) Zatvori se poklopac reakcijske komore i komore za tekućinu,
(j) Odabere se vrijeme trajanja probave. Kratko vrijeme probave (5 minuta)
postavlja se za svinje u normalnoj dobi za klanje dok se za druge uzorke
postavlja duže vrijeme (8 minuta),
(k) Kada se uključi tipka za početak na miješalici, automatski počinje postupak
pripreme i probave, nakon kojeg slijedi filtriranje. Nakon 10 do 13 minuta,
postupak je završen i automatski se prekida,
(l) Otvori se poklopac reakcijske komore nakon provjere da li je komora prazna.
Ako je u komori ostalo pjene ili bilo koje druge probavne tekućine, potrebno je
ponoviti postupak u skladu s točkom V. ovoga Dijela.

II. PRIKUPLJANJE LIČINKI

(a) Odstrani se držač filtera i prenese se membranski filter na stakalce ili
Petrijevu zdjelicu,
(b) Membranski filter se pregleda binokularnim mikroskopom ili trihineloskopom.

III. ČIŠĆENJE OPREME

(a) U slučaju pozitivnog rezultata pretrage, napune se dvije trećine reakcijske
komore miješalice kipućom vodom. Obična se voda za piće nalije u povezujuću
komoru za tekućinu tako da pokrije donji senzor. Tada započinje automatsko
čišćenje. Dekontaminira se držač filtera i sva druga oprema, npr. uporabom
formalina,
(b) Na kraju radnog dana, komora za tekućinu u miješalici se napuni vodom i
propusti kroz standardni ciklus.

IV. UPORABA MEMBRANSKOG FILTERA

Svaki polikarbonatni membranski filter može se upotrijebiti najviše pet puta.
Filter se nakon svake uporabe mora okrenuti. Osim toga, treba ga nakon svake
uporabe provjeriti i utvrditi da nema oštećenja zbog kojih bi bio neprikladan za
daljnju uporabu.

V. METODA KOJA SE UPOTREBLJAVA KADA JE PROBAVA NEPOTPUNA I KADA SE NE MOŽE
IZVESTI FILTRIRANJE

Kada mješalica prođe kroz automatski ciklus u skladu s Dijelom C točkom 3. I.
ovoga Poglavlja, otvori se poklopac reakcijske komore i provjeri da li je u
komori ostalo pjene ili bilo kakve tekućine.U tom slučaju, potrebno je učiniti
kao što slijedi:
(a) zatvori se donji ventil ispod reakcijske komore,
(b) ukloni se držač filtera i prenese membranski filter na stakalce ili u
Petrijevu zdjelicu,
(c) stavi se novi membranski filter u držač filtera i pričvrsti se držač filtera,
(d) komoru miješalice za tekućinu napuni se vodom dok se ne pokrije donji
senzor,
(e) izvede se ciklus automatskog čišćenja,
(f) kada je ciklus automatskog čišćenja gotov, otvori se poklopac reakcijske
komore i provjeri da li ima preostale tekućine,
(g) ako je komora prazna, izvadi se držač filtera i pomoću pincete prenese
membranski filter na stakalce ili u Petrijevu zdjelicu,
(h) pregledaju se oba membranska filtera u skladu s Dijelom C točkom 3. II.
ovoga Poglavlja. Ako se filteri ne mogu pregledati, ponovi se cijeli proces
probave s dužim vremenom probave u skladu s Dijelom C točkom 3. I. ovoga
Poglavlja.

VI. POZITIVNI ILI SUMNJIVI REZULTATI

Kada je rezultat pozitivan ili sumnjiv, primjenjuju se odredbe navedene u
Poglavlju I. točki 3. II. ovoga Priloga.

POGLAVLJE III

TRIHINELOSKOPSKI PREGLED

*1. Uređaj*

a) Trihineloskop opremljen svjetiljkom sa žarnom niti koji ima povećanje od 30 –
40 puta i 80 do 100 puta ili binokularni mikroskop s vlastitim izvorom
svjetlosti čiji se intenzitet može prilagoditi,
b) Kompresor koji se sastoji od 2 staklene ploče (od kojih je jedno staklo
podjeljeno u polja jednake površine),
c) Male zakrivljene škarice,
d) Male pincete,
e) Nož za rezanje uzoraka,
f) Obilježene posudice za odvojeno pohranjivanje uzoraka,
g) Kapaljka,
h) Acetilna kiselina i otopina kalij hidroksida za prosvjetljivanje kalcifikata
i razmekšavanje osušenog mesa.

*2. Prikupljanje uzoraka*

U slučaju cijelih trupova, uzima se nekoliko uzoraka veličine lješnjaka od svake
životinje;
(a) kod domaćih svinja, takvi se uzorci uzimaju iz oba potporna mišića sa
korijena ošita, na prijelazu mišićnog u tetivasti dio,
(b) kod divljih svinja, uzorci se uzimaju iz oba potporna mišića sa korijena
ošita, na prijelazu mišićnog u tetivasti dio, iz žvačnih mišića, mišića donjeg
dijela noge, međurebrenih mišića te jezičnih mišića, što je ukupno šest uzoraka
od svake pojedine životinje,
(c) ukoliko neki mišići nisu dostupni, uzima se ukupno četiri uzorka iz mišića
koji su na raspolaganju,
(d) kod rasječenog mesa, uzimaju se četiri uzorka tkiva poprečno-prugastih
mišića, ako je moguće bez masti, veličine lješnjaka, sa različitih mjesta, po
mogućnosti u blizini kosti ili tetiva.

*3. Postupak izvođenja*

a) Kompresor mora biti popunjen s 1,0 ± 0,1 g mesa, što odgovara 28 isječaka
mesa veličine zrna zobi. Ako je neophodno treba prirediti 2 kompresora sa ukupno
56 isječaka veličine zrna zobi,
b) Ako se raspolaže sa oba mišićna djela ošita domaće svinje, pregledavač mora
uzeti s oba djela uzorke, što ukupno iznosi 56 isječaka,
c) Ako se raspolaže s jednim mišićnim djelom korijena ošita, potrebno je
pregledati 56 isječaka s različitih mjesta, ako je moguće na prijelazu mišićnog
u tetivasti dio,
d) Uzorke prikupljene s druga četiri mišića divlje svinje, potrebno je svaki
izrezati u sedam isječaka, što ukupno iznosi 28 isječaka,
e) Pregledavač mesa na prisustvo Trichinella komprimira 56 (ili 84) isječka
između staklenih ploča tako da su preparati jasni i pregledni,
f) Ako je uzorak za pretraživanje suh i star, nužno ga je omekšati kroz 10 do 20
minuta prije komprimiranja u otopini kalij hidroksia i vode u omjeru 1: 2,
g) Od svakog uzorka uzetog s komada mesa pregledavač mora prirediti 14 preparata
veličine zrna zobi, što ukupno iznosi 56 isječaka,
h) Svako se polje mora pretražiti polagano i pažljivo, koristeći povećanje od 30
do 40 puta,
i) Ukoliko se za vrijeme pretrage uoči sumljivo područje, mora se pregledati pod
najvećim povećanjem (80 do 100 puta),
j) U slučaju nejasnog rezultata, pretraživanje se ponavlja na drugim uzorcima
sve dok se ne dobije jasan rezultat. Trihineloskopski pregled mora trajati
najmanje 6 minuta,
k) Vrijeme predviđeno za pretragu ne uključuje vrijeme potrebno za prikupljanje
i pripremu preparata,
l) Osoba koja pregledava uzorke trihineloskopski ne smije pregledati više od 840
polja dnevno, što odgovara pretrazi 15 domaćih svinja ili 10 divljih svinja.

**PRILOG II.**

POSTUPCI ZAMRZAVANJA

*A. Metoda zamrzavanja 1*

(a) Meso koje se već dopremi zamrznuto ostavlja se u takvom stanju,
(b) Tehnička oprema i napajanje rashladne prostorije energijom moraju biti takvi
da osiguravaju vrlo brzo postizanje i održavanje potrebne temperature u svim
dijelovima prostorije i mesa,
(c) Materijal u kojemu je meso zapakirano mora se prije zamrzavanja odstraniti,
osim u slučajevima kada je meso u potpunosti na propisanoj temperaturi kad se
doprema u rashladnu prostoriju, ili kada je meso pakirano tako da pakiranje ne
spriječava postizanje propisane temperature u određenom vremenu,
(d) Pošiljke se u rashladnoj prostoriji moraju držati odvojeno i zaključano,
(e) Mora se voditi evidencija o danu i vremenu dopreme svake pošiljke u
rashladnu prostoriju,
(f) Temperatura u rashladnoj prostoriji mora biti najmanje –25 ºC. Ona se mora
mjeriti kalibriranim termo-električnim uređajima i trajno bilježiti. Ne smije se
mjeriti izravno u dotoku hladnog zraka. Instrumenti se moraju čuvati zaključani.
Temperaturne liste moraju uključivati relevantne podatke iz evidencije
inspekcije koja se vodi kod dopreme te datum i vrijeme započinjanja i završetka
zamrzavanja, te se moraju čuvati godinu dana od zaprimanja pošiljke,
(g) Meso promjera ili debljine do 25 cm mora biti zamrznuto neprekidno najmanje
240 sati, a meso promjera ili debljine između 25 i 50 cm mora biti zamrznuto
neprekidno najmanje 480 sati. Postupak zamrzavanja ne smije se koristiti na mesu
koje je većeg promjera ili debljine. Vrijeme zamrzavanja računa se od vremena
kad je u rashladnoj prostoriji postignuta temperatura navedena u točki (f) ovoga
Dijela.

*B. Metoda zamrzavanja 2*

Primjenjuju se opće odredbe navedene u točkama (a) do (e) metode zamrzavanja 1
Dijela A ovoga Priloga, uz primjenu sljedećih odnosa vremena i temperature:
(a) meso promjera ili debljine do 15 cm mora biti zamrznuto u skladu s jednim od
sljedećih odnosa vremena i temperature:
– 20 dana pri –15 ºC,
– 10 dana pri –23 ºC,
– 6 dana pri –29 ºC,
(b) meso promjera ili debljine između 15 cm i 50 cm mora biti zamrznuto u skladu
s jednom od sljedećih odnosa vremena i temperature:
– 30 dana pri –15 ºC,
– 20 dana pri –25 ºC,
– 12 dana pri –29 ºC.
Temperatura u hladnjači ne smije biti viša od razine odabrane temperature
inaktivacije. Temperatura se mora mjeriti kalibriranim termo-električnim
uređajima i trajno bilježiti. Ne smije se mjeriti izravno u dotoku hladnog
zraka. Instrumenti moraju biti zaključani. Temperaturne liste moraju uključivati
relevantne podatke iz evidencije inspekcije koja se vodi kod dopreme te datum i
vrijeme započinjanja i završetka zamrzavanja, te se moraju čuvati godinu dana od
zaprimanja pošiljke.
Kada se koriste tuneli za zamrzavanje, a ne slijede se dosljedno gore opisani
postupci, subjekt u poslovanju s hranom mora dokazati nadležnom tijelu da je
alternativna metoda djelotvorna za uništavanje parazita Trichinella u svinjskom
mesu.

*C. Metoda zamrzavanja 3*

Postupak se sastoji od komercijalnog suhog zamrzavanja ili zamrzavanja mesa uz
određene odnose vremena i temperature, tako da se temperatura kontrolira u
središtu svakog komada mesa.
(a) Primjenjuju se opće odredbe navedene u točkama (a) do (e) Dijela A ovoga
Priloga metode 1 uz sljedeće odnose vremena i temperature:
– 106 sati pri –18 ºC,
– 82 sata pri –21 ºC,
– 63 sata pri –23,5 ºC,
– 48 sati pri –26 ºC,
– 35 sati pri –29 ºC,
– 22 sata pri –32 ºC,
– 8 sati pri –35 ºC,
– 1/2 sata pri –37 ºC,
(b) Temperatura se mora mjeriti kalibriranim termo-električnim uređajima i
trajno bilježiti. Sonda termometra umeće se u sredinu komada mesa koji ne smije
biti tanji od najdebljeg komada mesa predviđenog za zamrzavanje. Taj se komad
mesa mora staviti na najnepovoljnije mjesto u odnosu na postizanje odabrane
temperature u rashladnoj prostoriji, koje nije u blizini opreme za hlađenje ili
izravno u dotoku hladnog zraka. Instrumenti moraju biti zaključani. Temperaturne
liste moraju uključivati relevantne podatke iz evidencije inspekcije koja se
vodi kod dopreme te datum i vrijeme započinjanja i završetka zamrzavanja, te se
moraju čuvati godinu dana od zaprimanja pošiljke.

**PRILOG III.**
PRETRAGA MESA DRUGIH VRSTA ŽIVOTINJA

Meso konja, meso divljači i druge vrste mesa koje bi mogle sadržavati
Trichinelle moraju se pretražiti u skladu s jednom od metoda umjetne probave
navedenih u Poglavljima I. ili II. Priloga I. ovoga Pravilnika, uz sljedeće
promjene:
(a) uzorci težine najmanje 10 g uzimaju se iz jezičnog ili vanjskog žvačnog
mišića (m. masseter) konja te iz prednje noge, jezika ili ošita (diaphragma)
divljih svinja,
(b) u slučaju kada mišići iz točke (a) ovoga Priloga kod konja nedostaju, uzima
se veći uzorak mišićnog dijela ošita na prijelazu u tetivasti dio. Sa ovog
mišića mora biti odstranjeno vezivno i masno tkivo,
(c) najmanje 5 g uzorka probavlja se u skladu s referentnom metodom
pretraživanja iz Poglavlja I. Priloga I. ovoga Pravilnika, ili u skladu s
ekvivalentnom metodom iz Poglavlja II. navedenog Priloga. Za svaku probavu,
ukupna težina mišića koji se pretražuje ne smije biti veća od 100 g prilikom
pretraživanja metodom iz Poglavlja I. ovoga Pravilnika i metodama A i B iz
Poglavlja II. ovoga Pravilnika, te od 35 g u slučaju pretraživanja metodom C iz
Poglavlja II. ovoga Pravilnika,
(d) kada je utvrđena prisutnost Trichinelle, uzima se dodatnih 50 g uzorka za
ponovno pretraživanje,
(e) ne dovodeći u pitanje pravila za očuvanje životinjskih vrsta, sve meso
divljih životinja kao što su medvjedi, sisavci mesožderi (uključujući morske
sisavce) i gmazovi, osim divljih svinja, mora se pretražiti uzimanjem 10 g
uzorka mišića sa predilekcijskih mjesta, ili većeg uzorka ako takva mjesta nisu
na raspolaganju. Predilekcijska mjesta su:
– kod medvjeda: ošit, žvačni mišić (m. masseter) i jezik,
– kod morža: jezik,
– kod krokodila: žvačni mišić (m. masseter), krilasti mišić (m. pterygoideus) i
međurebreni mišići (mm. intercostales),
– kod ptica: mišići glave (npr.m. masseter i vratni mišići),
(f) Trajanje umjetne probave mora biti dostatno da se osigura odgovarajuća
probava tkiva ovih životinja, ali ne smije trajati duže od 60 minuta.

**PRILOG IV.**

DETALJNI UVJETI ZA GOSPODARSTVA SLOBODNA OD TRIHINELOZE I ZA REGIJE SA
ZANEMARIVIM RIZIKOM OD TRIHINELOZE

U smislu ovog Priloga, izraz »kontrolirani uvjeti držanja u integriranom
proizvodnom sustavu« označava vrstu uzgoja u kojem se drže svinje u uvjetima
koje subjekt u poslovanju hranom kontinuirano kontrolira u odnosu na hranu za
životinje i držanje.

POGLAVLJE I.

OBVEZE SUBJEKTA U POSLOVANJU S HRANOM

A. Subjekti u poslovanju s hranom moraju zadovoljavati sljedeće zahtjeve, kako
bi bili službeno priznati kao gospodarstva slobodna od trihineloze:
(a) Subjekt u poslovanju hranom mora poduzeti sve praktične mjere
predostrožnosti glede izgradnje i održavanja objekta kako bi se spriječio
pristup glodavcima i drugim vrstama sisavaca te velikim mesoždernim pticama u
objekte u kojima se drže životinje,
(b) Subjekt u poslovanju s hranom mora primjenjivati program za kontrolu
štetočina, posebno glodavaca, na djelotvoran način kako bi se spriječila
invazija svinja. Subjekt u poslovanju s hranom mora voditi evidencije o
provođenju tog programa kako to zahtijeva nadležno tijelo,
(c) Subjekt u poslovanju s hranom mora osigurati da se sva hrana za životinje
doprema iz objekata koji proizvode hranu za životinje u skladu s odredbama
Pravilnika o uvjetima u poslovanju s hranom za životinje (»Narodne novine«, br.
84/06)7,
(d) Subjekt u poslovanju s hranom mora hranu koja je namijenjena vrstama
životinja prijemljivima za trihinelozu čuvati u zatvorenim silosima ili drugim
spremištima u koje ne
mogu prodrijeti glodavci. Sva ostala hrana za životinje mora se toplinski
obraditi ili proizvesti i pohraniti na način koji zahtijeva nadležno tijelo,
(e) Subjekt u poslovanju s hranom mora osigurati da se uginule životinje sakupe
i do uništenja pohrane u odgovarajuće spremnike u skladu sa posebnim propisom
što je prije moguće, a najkasnije u roku od 24 sata od njihova uginuća. Uginule
svinje se mogu sakupiti i do odlaganja pohraniti na gospodarstvu u odgovarajući
zatvoreni spremnik sa uređajem za hlađenje ili rashladne prostorije,
(f) Ukoliko se u blizini gospodarstva nalazi odlagalište smeća, subjekt u
poslovanju s hranom o tome mora obavijestiti nadležno tijelo. Nadležno tijelo
procijenjuje rizik i donosi odluku da li će gospodarstvo biti službeno priznato
kao slobodno od trihineloze,
(g) Subjekt u poslovanju s hranom mora osigurati da su odojci i svinje koji se
dopremaju na gospodarstvo, opraseni i uzgajani u kontroliranim uvjetima držanja
u integriranom proizvodnom sustavu,
(h) Subjekt u poslovanju s hranom mora osigurati označavanje svinja na način da
se svakoj životinji može pratiti trag unatrag do gospodarstva rođenja,
– Subjekt u poslovanju s hranom može na gospodarstvo dopremiti nove životinje
samo ako one dolaze iz gospodarstava sa službeno priznatim statusom slobodnih od
trihineloze, ili
– ako ih prati međunarodni veterinarski certifikat ovjeren od strane nadležnog
tijela zemlje izvoznice kojim se potvrđuje da životinje dolaze sa gospodarstva
sa službeno priznatim statusom slobodnog od trihineloze, ili
– ako se te životinje drže izdvojene dok se ne dokaže da su rezultati serološke
pretrage koju je odobrio referentni laboratorij Europske unije negativni.
Uzimanje uzoraka za serološku pretragu može započeti tek nakon što su životinje
na gospodarstvu proboravile četiri tjedna,
(j) Subjekt u poslovanju s hranom mora osigurati da niti jedna svinja
namijenjena klanju ne izlazi izvan objekta za vrijeme trajanja cijelog
proizvodnog procesa,
(k) Izlazak izvan objekta tijekom prvih nekoliko tjedana života, prije odbića,
dopušta se ukoliko su zadovoljeni sljedeći uvjeti:
– ako u zemlji nije utvrđena invazija domaćih životinja *Trichinellama* u
posljednjih 10 godina,
– ako postoji godišnji plan praćenja divljih životinja prijemljivih na
trihinelozu. Program se temeljii na procjeni rizika i provodi se na području
koje je epidemiološki povezano s zemljopisnim položajem farme koja je proglašena
slobodnom od trihineloze. Programom se pretražuju relevantne indikatorske vrste
na temelju prethodnih nalaza. Učestalost trininela u indikatorskih vrsta mora
biti manja od 0,5 %,
– kada su vani, životinje se moraju držati na propisno ograđenom prostoru,
– mora se primjenjivati program nadzora iz članka 11. ovoga Pra­vilnika i
osigurati učestaliji nadzor na uključenim gospodarstvima,
– od svake krmače i nerasta koji se na gospodarstvu drže u svrhu rasploda,
moraju se kod klanja uzimati uzorci za pretraživanje uporabom referentne metode
otkrivanja opisane u Poglavlju I. Priloga I. ovoga Pravilnika ili uporabom
ekvivalentnih metoda opisanih u Poglavlju II. Priloga I. ovoga Pravilnika, i
– moraju se poduzeti mjere za sprječavanje pristupa velikim mesoždernim ili
sveždernim pticama (npr. vrane, ptice grabljivice).
B. Subjekti u poslovanju s hranom gospodarstava slobodnih od trihineloze moraju
obavijestiti nadležno tijelo kada se više ne ispunjavaju zahtjevi iz Dijela A
ovoga Poglavlja, ili u slučaju bilo kakve druge promjene koja bi mogla utjecati
na status tog gospodarstva kao slobodnog od trihineloze.
\_\_\_\_\_\_\_
7 Pravilnikom se preuzimaju
odredbe Uredbe (EZ) br. 183/2005 Europskog parlamenta od 12. siječnja 2005.
godine i Vijeća kojom se propisuju higijenski uvjeti za hranu za životinje

POGLAVLJE II.

OBVEZE NADLEŽNOG TIJELA

A. Nadležno tijelo u slučaju kada *Trichinella* u posljednjih 10 godina nije
otkrivena kod domaćih svinja, može službeno priznati određeno gospodarstvo kao
slobodno od trihineloze pod sljedećim uvjetima:
(a) ako su obavljena najmanje dva kontrolna posjeta tijekom 12 mjeseci koji
prethode službenom priznavanju statusa gospodarstva da bi se provjerila
sukladnost sa zahtjevima iz Poglavlja I. Dijela A Priloga IV. ovoga Pravilnika,
i
(b) ako su tijekom posljednja 24 mjeseca prije priznanja, ili kroz duže
vremensko razdoblje ako nadležno tijelo to smatra potrebnim, sve svinje koje se
šalju na klanje pretražene kako bi se nadležnom tijelu dokazalo da je pretražen
dovoljan broj životinja s tog gospodarstva upotrebom jedne od metoda za
dokazivanje *Trichinella*, opisanih u Poglavljima I. i II. Priloga I. ovoga
Pravilnika, i
(c) ako su rezultati testova bili negativni, i
(d) ako se primjenjuje program monitoringa divljači u cilju procjene rizika u
onim područjima gdje je moguć kontakt divljih životinja i životinja s
gospodarstva koja podnose zahtjev za službeno priznavanje statusa gospodarstva
kao slobodnog od trihineloze, ovakav program monitoringa optimizira dokazivanje
*Trichinella* primjenom najprikladnije indikatorske vrste životinje i metode
pretrage, uzimanjem što većih uzoraka mesa i od što većeg broja životinja;
paraziti dokazani kod divljih životinja identificiraju se, na razini vrsta u
referentnom laboratoriju Europske unije ili u nacionalnom referentnom
laboratoriju; referentni laboratorij Europske unije može pomoći izradom
standardiziranog protokola za program monitoringa divljih životinja. Za
ispunjavanje zahtjeva navedenih u ovom dijelu, mogu se upotrijebiti ranije
dobiveni podaci.
B. Nadležno tijelo u slučaju kada *Trichinella* u posljednjih 10 godina nije
otkrivena kod domaćih svinja, može službeno priznati određeno gospodarstvo kao
slobodno od *Trichinelle* pod uvjetom da su ispunjeni zahtjevi iz Dijela A točke
(d) ovoga Poglavlja.
C. Nadležno tijelo može odlučiti da službeno prizna kategoriju gospodarstava kao
slobodne od trihineloze, kada su ispunjeni sljedeći uvjeti:
(a) svi zahtjevi navedeni u Poglavlju I. Dijelu A ovoga Priloga, osim točke (k),
koja se ovdje ne primjenjuje, i
(b) kada u državi u posljednjih 10 godina nije otkrivena niti jedna autohtona
invazija trihinelom kod domaćih životinja, tijekom kojih se provelo kontinuirano
pretraživanje zaklanih svinja, tako da postoji najmanje 95 postotna pouzdanost
dokazivanja svake invazije u uvjetima kada je učestalost *Trichinelle* veća od
0,0001 %, i
c) mora biti dostupan jasan opis kategorije gospodarstva, način uzgoja i
uključene vrste životinja, i
(d) mora se uspostaviti program monitoringa divljih životinja, na temelju
procjene rizika, u skladu s Poglavljem II. Dijelom A točkom (d) ovoga Priloga.
D. Pored zahtjeva propisanih u Prilogu IV Pravilnika o načinu praćenja zoonoza i
uzročnika zoonoza (»Narodne novine«, br. 52/05)8, početno izvješće i daljnja
godišnja izvješća Europskoj komisiji moraju sadržavati sljedeće podatke:
(a) broj slučajeva (uvezenih ili autohtonih) oboljenja u ljudi, uključujući
epidemiološke podatke,
(b) rezultate pretraga na *Trichinellu* kod domaćih svinja koje nisu uzgojene u
kontroliranim uvjetima držanja u integriranom proizvodnom sustavu; ovi rezultati
moraju uključivati dob i spol invadiranih životinja, način uzgoja, vrstu
provedene dijagnostičke metode, razina invadiranosti (ako je poznata) i druge
relevantne dodatne podatke,
(c) rezultate pretraživanja na *Trichinellu* kod rasplodnih krmača i nerasta;
rezultati moraju uključivati podatke navedene u točki (b) ovoga Dijela,
(d) rezultate pretraživanja trupova divljih svinja, konja, divljači i bilo kojih
drugih indikatorskih vrsta životinja na *Trichinellu*,
(e) rezultate seroloških testova kako je navedeno u članku 11. ovoga Pravilnika,
čim referentni laboratorij Europske unije validira odgovarajuću metodu,
(f) druge slučajeve kada se sumnja na *Trichinellu*, bilo uvezene ili autohtone,
te sve relevantne laboratorijske rezultate,
(g) detalje o svim pozitivnim rezultatima i vrstama *Trichinelle* verificiranih u
referentnom laboratoriju Europske unije ili nacionalnom referentnom
laboratoriju,
(h) ovi se podaci predaju u obliku i prema vremenskom rasporedu koji donosi
Europska agencija za sigurnost prehrambenih proizvoda (EFSA) za izvještaje o
zoonozama,
(i) što se tiče izvješća o gospodarstvima ili kategorijama gospodarstava
službeno priznatih kao slobodna od trihineloze: podaci o broju gospodarstava
slobodnih od trihineloze i sažeti rezultati službenih kontrola gospodarstava
slobodnih od trihineloze, uključujući podatke o pravilnom postupanju vlasnika
gospodarstava,
(j) što se tiče regija sa zanemarivim rizikom, dostavljaju se podaci o:
– programima monitoringa koji se provode u skladu s člankom 11. ovoga
Pravilnika, ili ekvivalentni podaci,
– programima monitoringa divljih životinja, koji se provode u skladu s Dijelom A
točkom (d) ovoga Poglavlja, ili ekvivalentni podaci.
\_\_\_\_\_\_
8 Pravilnikom se preuzimaju
odredbe Direktive 2003/99/EZ Europskog parlamenta i Vijeća od 17. studenoga
2003. o načinu praćenja zoonoza i uzročnika zoonoza, koja je izmijenjena i
dopunjena Odlukom Komisije 90/424/EEZ i koja ukida Direktivu Vijeća 92/117/EEZ

Pravilnik, NN 62/2008-2109
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)